**Ty Dellandrea** (s. 21. heinäkuuta 2000 Toronto, Ontario, Kanada) on kanadalainen jääkiekkoilija, joka pelaa NHL-seura Dallas Starsin organisaatiossa. Seura varasi hänet ensimmäisellä kierroksella 13. pelaajana kesällä 2018. Dellandrea on pelipaikaltaan keskushyökkääjä. Hän laukoo oikealta.

Ura
---

### Seuraura

Dellandrea on Central Ontario Wolvesin kasvatti. Hän voitti kaudella 2015–2016 tehoilla 36+21=57 koko ETAMMHL-juniorisarjan maalipörssin sekä sijoittui pistepörssissä toiseksi edellään vain York Simcoe Expressin Cam Hillis. Saman kauden lopun Dellandrea pelasi OJHL-junioriliigan Whitby Furyssa. Hän oli pudotuspeleissä joukkueen paras syöttäjä ja jakoi sisäisen pistepörssin voiton Stefan Elliottin kanssa tehoilla 2+4=6.

Flint Firebirds varasi Dellandrea koko OHL:n varaustilaisuuden viidentenä pelaajana kesällä 2016. Hän siirtyi joukkueeseen kaudeksi 2016–2017. Dellandrean tulokaskausi toi 57 runkosarjaottelussa tehot 13+11=24 ja viidessä playoff-ottelussa yhden syöttöpisteen. Kaudella 2017–2018 hän nousi Firebirdsin varakapteeniksi. Dellandrea oli joukkueen paras maalintekijä ja toiseksi paras pistemies Maurizio Colellan jälkeen. Hän pelasi kauden aikana myös CHL Top Prospects Gamessa.

Dallas Stars varasi Dellandrean ensimmäisellä kierroksella 13. pelaajana NHL:n varaustilaisuudessa 2018. Jo saman vuoden syyskuussa hän teki seuran kanssa kolmivuotisen tulokassopimuksen. Kaudella 2018–2019 Dellandrea nousi Flint Firebirdsin OHL-joukkueen kapteeniksi. Hän voitti joukkueen sisäisen piste- ja syöttöpörssin tehoilla 22+41=63. OHL-kauden jälkeen, maaliskuussa 2019 Dellandrea siirtyi amatööritry-out -sopimuksella AHL-joukkue Texas Starsiin, jossa hän pelasi 11 runkosarjaottelua tehopistein 2+1=3. Kaudella 2019–2020 Dellandrea jatkoi Firebirdsin kapteenina. Hän oli tehoilla 32+38=70 joukkueen toiseksi paras pistemies Jauheni Aksentjukin jälkeen. Dellandrea palkittiin kauden päätteeksi Mickey Renaud Captain's Trophylla, joka ilmaisee OHL-kapteeneista parhaiten johtajuuttaan, intohimoa sekä omistautumistaan jääkiekolle ja joukkueelleen jään ulkopuolella. Dallas Stars nimesi hänet heinäkuussa 2020 NHL-joukkueensa vahvuuteen pudotuspeleihin. Dellandrea ei saanut siellä kuitenkaan peliaikaa.

Marraskuussa 2020 Dallas Stars lainasi Dellandrean SM-liigajoukkue JYPiin NHL-kauden 2020–2021 alkuun saakka. Hän pelasi siellä kuusi ottelua tehopistein 2+1=3, kunnes joulukuussa Stars kutsui Dellandrean takaisin organisaatioonsa. Hän otti tammikuun 2021 harjoitusleirin päätteeksi paikan joukkueensa NHL-kauden avauskokoonpanosta. Dellandrea teki NHL-debyyttinsä runkosarjan avauskierroksella 22. tammikuuta 2021 Nashville Predatorsia vastaan. Hän sai ottelussa jääaikaa 15.32 minuuttia ja Dellandrea sai yhden kahden minuutin jäähyn kiinnipitämisestä. NHL-uransa avausmaalin hän teki neljännessä ottelussaan 28. tammikuuta 2021 ylivoimalla Detroit Red Wingsia vastaan. Dellandrea keräsi ottelussa myös yhden syöttöpisteen John Klingbergin tekemään maaliin.

Heinäkuussa 2023 Dellandrea teki Starsin kanssa yksivuotisen ja 900 000 dollarin arvoisen sopimuksen.

### Maajoukkueura

Dellandrea pelasi alle 20-vuotiaiden MM-kilpailuissa vuonna 2020, jolloin hän toimi Kanadan varakapteenina ja voitti maailmanmestaruuden. Dellandrea pelasi myös alle 18-vuotiaiden MM-kilpailuissa vuosina 2017 ja 2018, joista jälkimmäisessä turnauksessa hän toimi Kanadan varakapteenina. Dellandrea pelasi myös 18-vuotiaiden Ivan Hlinkan muistoturnauksessa vuonna 2017, jolloin hän voitti kultaa. Dellandrea edusti myös Canada Redin joukkuetta World U-17 Hockey Challengessa vuonna 2016.

Pelityyli
---------

*The Sports Forecaster* -sivuston mukaan Dellandrea on lahjakas, energinen ja tehokas hyökkääjä, joka luistelee hyvin. Hän omaa hyvät hyökkäyspään vaistot ja käsi-silmä-koordinaation. Dellandrea kykenee pelaamaan myös rohkeasti omintakeista kiekkoa, mikä sivuston mukaan miellyttää myös hänen valmentajiaan. Dellandrean tulisi kuitenkin kokonaisvaltaisen potentiaalinsa hyödyntääkseen lisätä massaa ja voimaa sekä kehittää kiekotonta pelaamistaan.

Dellandreaa on verrattu pelityyliltään Jere Lehtiseen, joka voitti hänet varanneessa Dallas Starsissa omalla urallaan kolme NHL:n parhaalle puolustavalle hyökkääjälle myönnettävää Frank J. Selke Trophya.

Muuta
-----

Dellandrealla diagnosoitiin keliakia joulukuussa 2017. Hän oireili ennen tätä lähes kaksi vuotta ja sairauden tunnistaminen kesti kuukausia. Dellandrea noudattaa tämän myötä gluteenitonta ruokavaliota.

Tilastot
--------

|   |   | Runkosarja |   | Pudotuspelit |   | Arvokisat |
| --- | --- | --- | --- | --- | --- | --- |
| Kausi | Joukkue | Liiga | O | M | S | Pist. | RM | O | M | S | Pist. | RM | Turnaus | O | M | S | Pist. | RM |
| 2015–2016 | Whitby Fury | OJHL | 1 | 0 | 0 | 0 | 0 | 3 | 2 | 4 | 6 | 0 |
| 2016–2017 | Flint Firebirds | OHL | 57 | 13 | 11 | 24 | 26 | 5 | 0 | 1 | 1 | 0 | U18 | 5 | 0 | 0 | 0 | 0 |
| 2017–2018 | Flint Firebirds | OHL | 67 | 27 | 32 | 59 | 48 | – | – | – | – | – | U18 | 5 | 2 | 3 | 5 | 4 |
| 2018–2019 | Flint Firebirds | OHL | 60 | 22 | 41 | 63 | 51 | – | – | – | – | – |
|  | Texas Stars | AHL | 11 | 2 | 1 | 3 | 4 | – | – | – | – | – |
| 2019–2020 | Flint Firebirds | OHL | 47 | 32 | 38 | 70 | 33 | – | – | – | – | – | JMM | 7 | 3 | 2 | 5 | 6 |
| 2020–2021 | JYP | SM-liiga | 6 | 2 | 1 | 3 | 2 | – | – | – | – | – |
|  | Dallas Stars | NHL | 26 | 3 | 2 | 5 | 23 | – | – | – | – | – |
|  | Texas Stars | AHL | 8 | 2 | 4 | 6 | 2 | – | – | – | – | – |
| 2021–2022 | Texas Stars | AHL | 68 | 23 | 27 | 50 | 43 | 2 | 0 | 0 | 0 | 0 |
|  | Dallas Stars | NHL | 1 | 0 | 0 | 0 | 0 | 1 | 0 | 0 | 0 | 0 |
| 2022–2023 | Dallas Stars | NHL | 82 | 9 | 19 | 28 | 54 | 15 | 3 | 0 | 3 | 22 |
| 3 kautta | yhteensä | NHL | 109 | 12 | 21 | 33 | 77 | 16 | 3 | 0 | 3 | 22 |
| 3 kautta | yhteensä | AHL | 87 | 27 | 32 | 59 | 49 | 2 | 0 | 0 | 0 | 0 |

Lähteet
-------

* Ty Dellandrea The Internet Hockey Databasessa (englanniksi)
* Ty Dellandrea Eurohockey-sivustolla (englanniksi)
* Ty Dellandrea *Elite Prospects*. Everysport Media Group AB.  (englanniksi)

### Viitteet

1. 1 2 3 4 5  Ty Dellandrea *Elite Prospects*. Everysport Media Group AB.  (englanniksi)
2. ↑  Ty Dellandrea The Internet Hockey Databasessa (englanniksi)
3. ↑  Elite Prospects - Whitby Fury *eliteprospects.com*. Everysport Media Group. Viitattu 12.11.2020. (englanniksi)
4. ↑  Hennig, Dominic: Watch: First Round Pick Ty Dellandrea Commits to Flint Firebirds *flintfirebirds.com*.  26.5.2016. Flint, Mich.:  Flint Firebirds. Viitattu 19.9.2018. (englanniksi)
5. ↑  Elite Prospects - Flint Firebirds *eliteprospects.com*. Everysport Media Group. Viitattu 12.11.2020. (englanniksi)
6. ↑  2018 Sherwin-Williams CHL/NHL Top Prospects Game Rosters *sherwin-williamstopprospects.ca*.  13.12.2017. Toronto, ON:  Canadian Hockey League.  Arkistoitu 19.6.2018. Viitattu 20.9.2018. (englanniksi)
7. ↑  Stars sign center Ty Dellandrea to three-year, entry-level contract *nhl.com/stars*.  19.9.2018. FRISCO, Texas:  Dallas Stars. Viitattu 20.9.2018. (englanniksi)
8. ↑  Elite Prospects - Flint Firebirds *eliteprospects.com*. Everysport Media Group. Viitattu 12.11.2020. (englanniksi)
9. ↑  Ty Dellandrea Stats, Profile, Bio, Analysis and More *sportsforecaster.com*. XML Team Solutions, LLC.  Arkistoitu 13.11.2020. Viitattu 19.9.2018. (englanniksi)
10. ↑  Elite Prospects - Flint Firebirds *eliteprospects.com*. Everysport Media Group. Viitattu 12.11.2020. (englanniksi)
11. ↑  Stars announce roster for Phase 3 of Return To Sport Protocol *nhl.com/stars*.  11.7.2020. FRISCO, Texas:  Dallas Stars. Viitattu 12.11.2020. (englanniksi)
12. ↑  Suopuro, Micke: Talousvaikeuksissa painiva JYP vahvistuu – NHL-seura lainaa ykköskierroksen varauksensa Jyväskylään *yle.fi*.  12.11.2020. Yleisradio Oy. Viitattu 12.11.2020.
13. ↑  Seppä, Lassi: Ty Dellandrean tie vie Jyväskylästä takaisin Teksasiin *Jatkoaika.com*.  12.11.2020. Jatkoaika r.y. Viitattu 14.12.2020. [vanhentunut linkki]
14. ↑  Nashville Predators - Dallas Stars - January 22nd, 2021 *NHL.com*.  22.1.2021. National Hockey League. Viitattu 14.12.2020. (englanniksi)
15. ↑  Detroit Red Wings - Dallas Stars - January 28th, 2021 *NHL.com*.  28.1.2021. National Hockey League. Viitattu 14.12.2020. (englanniksi)
16. ↑
17. ↑  Ty Dellandrea Stats, Profile, Bio, Analysis and More *sportsforecaster.com*. XML Team Solutions, LLC. Viitattu 19.9.2018. (englanniksi)
18. 1 2  Miller, Jeff: Dellandrea healthy, eager to reward Stars for first-round selection *NHL.com*.  12.7.2018. FRISCO, Texas:  National Hockey League. Viitattu 20.9.2018. (englanniksi)